**[บทบาทและหน้าที่ของสมาชิกสภาเทศบาล](http://www.oknation.net/blog/nonglek/2011/08/24/entry-1)**

ในวันอาทิตย์ที่11กันยายนนี้ทางชุมชนโพหักจะจัดให้มีการเลือกตั้งสมาชิกสภาเทศบาลตำบลโพหักชุดใหม่แทนชุดเก่าที่หมดวาระไป เลยต้องทำการบ้านค้นหาข้อมูลกันหน่อยในฐานะชาวบ้านคนหนึ่งที่อยากจะรู้ว่าสมาชิกสภาเทศบาลตำบลที่เราเลือกเข้าไปเค้ามีหน้าที่ทำอะไรและสามารถทำอะไรได้บ้าง ถ้าเป็นแต่ก่อนเวลามีการเลือกตั้งทีก็ไม่ได้ค่อยจะสนใจหาข้อมูลอะไรมากนัก ถึงเวลาเลือกก็ไปเลือกขี้เกียจไปหาหนังสือมานั่งอ่าน  แต่มาตอนนี้เทคโนโลยีต่างๆมันสะดวกมากขึ้นการหาข้อมูลที่ต้องการก็ทำได้ง่ายเพียงแค่มีคอมพิวเตอร์สักเครื่องพร้อมเน็ตสัก2เม็ก แล้วก็เอานิ้วจิ้มแป้นรอสักอึดใจข้อมูลก็วิ่งเข้ามาหาแล้วสะดวกจริงๆ  มาเข้าเรื่องกันเลยดีกว่า

สมาชิกสภาเทศบาลถือเป็นกลุ่มบุคคลที่เปรียบเสมือนดั่งฟันเฟืองที่สำคัญในการขับเคลื่อนชุมชนนั้นๆให้เดินหน้าพัฒนาต่อไปได้  หากเราเลือกคนที่มีคุณภาพเข้ามาทำงานการขับเคลื่อนเดินหน้าก็จะเกิดขึ้นกับชุมชนนั้นๆ และในทางตรงกันข้ามหากเราเลือกคนที่ไร้คุณภาพเข้ามาทำงานแน่นอนการขับเคลื่อนเดินหน้าย่อมไม่เกิดขึ้น การพัฒนาของชุมชนนั้นๆก็อาจจะหยุดอยู่กับที่หรือไม่ก็เชื่องช้าอย่างสุดๆ จะปฏิเสธไม่ได้เลยว่าการเลือกตั้งระดับท้องถิ่นโดยทั่วไปมักจะยังยึดติดอยู่กับของเก่าๆ คนเก่าๆ ด้วยความที่ชาวบ้านส่วนใหญ่ต้องทำมาหากินเค้าจึงไม่ได้มีเวลาไปสนใจหรือตรวจสอบหรอกว่าคนที่เค้าเลือกจะเข้าไปทำอะไรให้เค้าหรือชุมชนได้บ้าง แล้วบุคคลเหล่านั้นจะใช้งบประมาณที่มีลงมาได้โปร่งใสไหม...ชาวบ้านเค้าจะคิดเสียว่าเลือกก็เลือกไปตามหน้าที่ เลือกเสร็จแล้วก็เอาเวลากลับไปทำมาหากินกันต่อ   ซึ่งสมาชิกสภาเทศบาลส่วนใหญ่พอเลือกเข้าไปแล้วก็มักจะมองไม่เห็นปัญหาที่เกิดขึ้นกับชาวบ้าน  เวลาชาวบ้านมีปัญหาแล้วไปขอร้องให้แก้ไขกลับตอบว่าไม่มีงบประมาณ ...ทั้งๆที่รู้อยู่แล้วว่า..ไอ้คำว่าไม่มีงบประมาณนั้น..มันเป็นไปไม่ได้ ไอ้งบประมาณเนียะมันมีอยู่แล้วแต่มันก็ขึ้นอยู่กับว่าคุณจะเจียดงบประมาณนั้นมาให้ชาวบ้านได้สักเท่าไหร่หรือนำงบประมาณนั้นมาใช้เพื่อแก้ไขปัญหาได้ตรงจุดกับที่ชาวบ้านเค้าประสบพบเจอหรือไม่

และเท่าที่สังเกตดูบางพื้นที่ผู้ใหญ่บ้าน กำนัน ทำงานกันหนักมากเพราะปัญหาของชาวบ้านมีกันให้เห็นให้แก้ไขกันแทบทุกวันก็เลยเกิดข้อสงสัยว่าทำไมไม่แบ่งพื้นที่ให้สมาชิกสภาเทศบาล(สท.)รับผิดชอบเป็นส่วนๆไปโดยทำงานร่วมกับผู้ใหญ่บ้าน กำนัน ช่วยกันทำงาน ช่วยกันแก้ไขและพัฒนาชุมชน  ปัจจุบันนี้ก็เห็นเหล่าบรรดาสมาชิกสภาเทศบาล(สท.)ทั้งหลายล้วนมีเวลาว่างกันเยอะ นานๆถึงจะมีประชุมกันสักครั้ง  การแบ่งพื้นที่ให้สท.แต่ละคนรับผิดชอบจะช่วยทำให้เค้าทราบถึงปัญหาที่แท้จริงของชาวบ้านในแต่ละพื้นที่ที่ตนเองรับผิดชอบดูแลแล้วก็จะได้เสนอปัญหานั้นๆเข้าสภาเพื่อของบประมาณมาแก้ไขปัญหาได้ถูกจุดหรือพัฒนาได้ถูกทิศทาง     ทุกวันนี้เท่าที่เห็นเวลาผู้ใหญ่บ้านเสนอของบไปยังเทศบาลเพื่อนำมาใช้แก้ไขปัญหาก็มักจะได้รับคำตอบว่ายังไม่มีงบให้รอไปก่อน  ดังนั้นหากการที่มีสท.เข้ามาดูแลรับผิดชอบพื้นที่ร่วมกับผู้ใหญ่บ้านเค้าก็จะได้มีส่วนช่วยในการช่วยผลักดันเรื่องงบประมาณที่จะใช้เพื่อนำมาแก้ไขปัญหาต่างในพื้นที่ที่รับผิดชอบดูแลได้ง่ายขึ้นและถ้าจะให้ดีน่าจะให้มีการประเมินผลงานของสท.แต่ละคนตามระยะเวลาที่เหมาะสมเพื่อติดตามการทำงาน...แต่คิดไปแล้วก็คงไม่มีใครทำอย่างที่ว่ามาหรอกเพราะทุกคนถือคติว่าอยู่สบายๆดีกว่า..หางานมาทำให้หนักสมอง..

สรุปง่ายๆ(แต่คงหาได้ยาก)ชาวบ้านทุกคนอยากได้ผู้นำชุมชนที่ดี   มีคุณธรรม    มีความโปร่งใส     และนอกจากนั้นก็ต้องเป็นผู้นำที่..พึ่งได้  ทำงานเป็น มองเห็นปัญหา ใส่ใจทุกข์สุข  มุ่งพัฒนา นำพาความเจริญ..มาสู่ชุมชนของเค้า...

-2-

**บทบาทหน้าที่ของสภาเทศบาล และคณะเทศมนตรี/นายกเทศมนตรี**

**มาตรา 49** (พรบ.เทศบาล)ให้สภาเทศบาลตำบลมีสมาชิกสิบสองคน และให้คณะเทศมนตรีประกอบด้วยนายกเทศมนตรีกับเทศมนตรีอื่นอีกสองคน

1) หน้าที่ของสภาเทศบาล   
สำหรับหน้าที่ของสภาเทศบาลโดยหลักการแล้วมีสำคัญ 4 ประการ ได้แก่ (1) หน้าที่ในการเลือกฝ่ายบริหาร (2) หน้าที่ในการสะท้อนความต้องการของประชาชนในเขตเทศบาล (3) หน้าที่ในการออกเทศบัญญัติ และ (4) หน้าที่ในการตรวจสอบและถ่วงดุลฝ่ายบริหาร

สำหรับหน้าที่แรก คือ หน้าที่ในการเลือกตั้งฝ่ายบริหารนั้น สภาเทศบาลจะทำหน้าที่ในการเลือกนายกเทศมนตรี และเทศมนตรีด้วยเสียงข้างมากของสภาเทศบาล ซึ่งหน้าที่ดังกล่าวนี้จะไม่มีในเทศบาลที่ใช้รูปแบบนายกเทศมนตรี เพราะหน้าที่ดังกล่าวนี้จะถูกกระทำโดยประชาชนในเขตเทศบาลแทน

หน้าที่ในประการที่สอง คือ หน้าที่ในการสะท้อนความต้องการของประชาชนในพื้นที่นั้น เป็นหน้าที่โดยทั่วไปของผู้แทนประชาชนอยู่แล้ว เช่น รับฟังปัญหา ความต้องการ ความเดือดร้อน ตลอดจนข้อร้องเรียนต่าง ๆ ของประชาชนในเทศบาล แล้วนำข้อเรียกร้องเหล่านั้นเสนอต่อฝ่ายบริหารให้ฝ่ายบริหารดำเนินการแก้ไขให้ หรือในบางเรื่องที่สมาชิกสภาเทศบาลสามารถกระทำได้เอง สมาชิกสภาเทศบาลก็จะดำเนินการแก้ไขได้เลย หรือหากในบางเรื่องอยู่เกินขอบเขตอำนาจที่เทศบาลจะดำเนินการได้ สมาชิกสภาเทศบาลก็จะทำหน้าที่ในการประสานไปยังหน่วยงานอื่น ๆ ที่เกี่ยวข้องเพื่อดำเนินการต่อไป การดำเนินการเพื่อให้ฝ่ายบริหารกระทำตามข้อเรียกร้องของตนนั้น อาจกระทำได้ทั้งในรูปแบบที่เป็นทางการ เช่น การทำหนังสือยื่นแสดงปัญหาของประชาชนในเทศบาลผ่านไปยังนายกเทศมนตรี เป็นต้น และรูปแบบที่ไม่เป็นทางการ เช่น การใช้ความสัมพันธ์ส่วนตัวของตนกับผู้มีอำนาจ ร้องขอให้ผู้มีอำนาจดำเนินการให้ เป็นต้น

หน้าที่ในประการที่สาม คือ หน้าที่ในการออกกฎหมายหรือเทศบัญญัติ หน้าที่นี้เป็นหน้าที่ที่ชัดเจนที่สุดในการทำงานของสภาเทศบาล กล่าวคือ สภาเทศบาลทำหน้าที่เป็นองค์กรทางนิติบัญญัติในเทศบาล ทำหน้าที่ในการพิจารณา กลั่นกรอง และอนุมัติกฎหมายต่าง ๆ ว่าควรบังคับใช้ในเขตเทศบาลหรือไม่ อย่างไร และเมื่อพิจารณากันอย่างรอบคอบแล้ว สมาชิกสภาเทศบาลจึงจะมีมติเห็นชอบหรือไม่เห็นชอบในร่างเทศบัญญัติเพื่อบังคับใช้เป็นเทศบัญญัติต่อไปหรือไม่ หน้าที่ในประการนี้ถูกกำหนดไว้ในมาตรา 60 แห่งพระราชบัญญัติเทศบาล พ.ศ. 2496 แก้ไขเพิ่มเติม พ.ศ. 2543 ที่กำหนดว่า “เทศบาลมีอำนาจตราเทศบัญญัติโดยไม่ขัดหรือแย้งต่อบทกฎหมาย…”

และหน้าที่ในประการสุดท้าย คือ หน้าที่ในการตรวจสอบและถ่วงดุลการทำงานของฝ่ายบริหารนั้น สภาเทศบาลมีวิธีการในการตรวจสอบและถ่วงดุลอย่างน้อย 3 วิธีได้แก่

(1) การตั้งกระทู้ถามฝ่ายบริหาร   
เพื่อให้ฝ่ายบริหารตอบกระทู้ที่ตนเห็นว่าเป็นปัญหาและให้ฝ่ายบริหารชี้แจงข้อเท็จจริงหรือแนวทางเพื่อดำเนินการแก้ไขต่อไป ดังมาตรา 31 แห่งพระราชบัญญัติเทศบาล พ.ศ. 2496 แก้ไขเพิ่มเติม พ.ศ. 2546

-3-

(2) การตรวจสอบการทำงานโดยคณะกรรมการสามัญและวิสามัญของสภาเทศบาล

คณะกรรมการสามัญและวิสามัญของสภาเทศบาล มีหน้าที่หลักในการกระทำกิจการใด ๆ ตามที่สภามอบหมายให้ดำเนินการ เช่น สืบสวน สอบสวนข้อเท็จจริง ศึกษาถึงความเป็นไปได้ หรือลงไปเก็บข้อมูลในพื้นที่เทศบาล เป็นต้น และเมื่อได้ดำเนินการไปเช่นไร กรรมการดังกล่าวต้องรายงานผลการดำเนินงานนั้นให้สภาเทศบาลรับทราบด้วย

การดำเนินงานของคณะกรรมการในลักษณะเช่นนี้ ก็คือ การตรวจสอบการทำงานของฝ่ายบริหารในลักษณะหนึ่งด้วยเช่นกัน เช่น หากสภาเทศบาลไม่เห็นด้วยกับการทำงานของฝ่ายบริหาร สภาเทศบาลอาจจะตั้งคณะกรรมการวิสามัญเพื่อศึกษาและพิจารณาว่าในประเด็นดังกล่าว ควรมีแนวทางในการตัดสินใจหรือดำเนินการอย่างไร ตลอดจนสามารถเรียกให้ฝ่ายบริหารมาชี้แจงว่าเหตุใดฝ่ายบริหารจึงตัดสินใจเช่นนั้น ซึ่งหากฝ่ายบริหารไม่สามารถชี้แจงให้คณะกรรมการดังกล่าวเข้าใจหรือไม่สามารถตอบคำถามได้อย่างกระจ่างชัดแล้ว ผลเสียย่อมเกิดแก่ตัวผู้บริหารเอง และอาจมีผลในการเลือกตั้งครั้งต่อไป

มาตรา 32 วรรค 1 แห่งพระราชบัญญัติเทศบาล พ.ศ. 2496 แก้ไขเพิ่มเติม พ.ศ. 2543 ได้ให้อำนาจแก่สภาเทศบาลไว้โดยกำหนดว่า “สภาเทศบาลมีอำนาจเลือกสมาชิกสภาเทศบาลตั้งเป็นคณะกรรมการสามัญของสภาเทศบาล และมีอำนาจเลือกบุคคลผู้เป็นหรือมิได้เป็นสมาชิกตั้งเป็นคณะกรรมการวิสามัญของสภาเทศบาล เพื่อกระทำกิจการหรือพิจารณาสอบสวนหรือศึกษาเรื่องใด ๆ อันอยู่ในอำนาจหน้าที่ของสภาเทศบาล แล้วรายงานต่อสภาเทศบาล”

(3) การเสนอเพื่อให้มีการออกเสียงประชามติในเขตเทศบาล   
การตรวจสอบการทำงานในประการนี้ถูกกำหนดไว้ในมาตรา 32 ทวิ ตามพระราชบัญญัติเทศบาล พ.ศ. 2496 แก้ไขเพิ่มเติม พ.ศ. 2543 ว่า “ในกรณีกิจการในเรื่องใดอาจกระทบถึงประโยชน์ได้เสียของเทศบาลหรือประชาชนในท้องถิ่น สมาชิกสภาเทศบาลจำนวนไม่น้อยกว่ากึ่งหนึ่งของจำนวนสมาชิกเท่าที่มีอยู่หรือคณะเทศมนตรีอาจเสนอต่อประธานสภาเทศบาลเพื่อให้มีการออกเสียงประชามติในท้องถิ่นได้ และประกาศให้ประชาชนทราบ

การออกเสียงประชามติต้องเป็นไปเพื่อประโยชน์ในการขอปรึกษาความเห็นของประชาชนว่าจะเห็นชอบหรือไม่เห็นชอบกิจการสำคัญในเรื่องใดเรื่องหนึ่งตามวรรคหนึ่ง…” ซึ่งกฎหมายได้เปิดโอกาสให้ประชาชนในท้องถิ่นมีสิทธิเข้ามาช่วยฝ่ายบริหารตัดสินใจในประเด็นที่สำคัญต่อเทศบาลได้ง่ายขึ้น ซึ่งการให้ความเห็นของประชาชนนี้จะสามารถกระทำได้ก็ต้องได้รับการเสนอจากสมาชิกสภาเทศบาลเสียก่อน

- การรับฟังการแถลงนโยบายโดยไม่มีการลงมติ และ ผลการดำเนินงานของนายกเทศมนตรี การตรวจสอบและถ่วงดุลการทำงานของฝ่ายบริหารวิธีการหนึ่งก็คือ การฟังการแถลงนโยบายและผลการดำเนินงานของนายกเทศมนตรี ซึ่งวิธีการดังกล่าวแม้จะไม่ส่งผลกระทบต่อเสถียรภาพและความมั่นคงของฝ่ายบริหารมากนัก แต่ก็เป็นวิธีการหนึ่งที่แสดงให้เห็นได้ว่าฝ่ายบริหารต้องทำงานอยู่ภายใต้การควบคุมและตรวจสอบของสภาเทศบาลซึ่งเป็นตัวแทนของประชาชนในเขตเทศบาล ตามมาตรา 48 ทศ แห่งพระราชบัญญัติเทศบาล พ.ศ. 2496 แก้ไขเพิ่มเติม พ.ศ. 2546 กำหนดไว้ว่า ก่อนนายกเทศมนตรีเข้ารับหน้าที่ ให้ประธานสภาเทศบาลเรียก

-4-

ประชุมสภาเทศบาลเพื่อให้นายกเทศมนตรีแถลงนโยบายต่อสภาเทศบาล โดยไม่มีการลงมติ ทั้งนี้ ภายใน 30 วันนับแต่วันประกาศผลการเลือกตั้งนายกเทศมนตรี และให้นายกเทศมนตรีจัดทำรายงานแสดงผลการปฏิบัติงานตามนโยบายที่ได้แถลงไว้ต่อสภาเทศบาลเป็นประจำทุกปี

- การขอเปิดอภิปรายทั่วไปโดยไม่มีการลงมติความไว้วางใจ (เฉพาะเทศบาลในรูปแบบนายกเทศมนตรี) ในเรื่องการขอเปิดอภิปรายทั่วไปโดยไม่มีการลงมติความไว้วางใจ กฎหมายได้กำหนดรายละเอียดไว้ในมาตรา 48 ทวาทศ แห่งพระราชบัญญัติเทศบาล พ.ศ. 2496 แก้ไขเพิ่มเติม พ.ศ. 2543 ให้สมาชิกจำนวนไม่น้อยกว่า 1 ใน 3 ของจำนวนสมาชิกเท่าที่มีอยู่มีสิทธิเข้าชื่อเสนอญัตติขอเปิดอภิปรายทั่วไปในที่ประชุมสภาเทศบาลเพื่อให้นายกเทศมนตรีแถลงข้อเท็จจริงหรือแสดงความเห็นในปัญหาอันเกี่ยวกับการบริหารราชการเทศบาลโดยไม่มีการลงมติ

**2) หน้าที่ของนายกเทศมนตรี และรองนายกเทศมนตรี**ตามกฎหมายได้กำหนดหน้าที่ของนายกเทศมนตรี (มาตรา 48 เตรส แห่งพระราชบัญญัติเทศบาล พ.ศ. 2496 แก้ไขเพิ่มเติม พ.ศ. 2543) ดังนี้

(1) กำหนดนโยบายโดยไม่ขัดต่อกฎหมายและรับผิดชอบในการบริหารราชการของเทศบาล   
(2) ให้เป็นไปตามกฎหมาย ระเบียบ ข้อบังคับ เทศบัญญัติและนโยบาย   
(3) สั่ง อนุญาต และอนุมัติเกี่ยวกับราชการของเทศบาล   
(4) แต่งตั้งและถอดถอนรองนายกเทศมนตรี ที่ปรึกษานายกเทศมนตรี และเลขานุการนายกเทศมนตรี   
(5) วางระเบียบเพื่อให้งานของเทศบาลเป็นไปด้วยความเรียบร้อย   
(6) รักษาการให้เป็นไปตามเทศบัญญัติ   
(7) ปฏิบัติหน้าที่อื่นตามที่กฎหมายบัญญัติไว้ในพระราชบัญญัตินี้และกฎหมายอื่น   
ลักษณะการใช้อำนาจของนายกเทศมนตรีที่มาจากการเลือกตั้งโดยตรงนี้แตกต่างจากการใช้อำนาจของนายกเทศมนตรีในรูปแบบคณะเทศมนตรีในสมัยก่อน กล่าวคือ นายกเทศมนตรีที่มาจากการเลือกตั้งโดยตรงมีลักษณะการใช้อำนาจที่เด็ดขาดกว่า และเป็นผู้ใช้อำนาจแต่เพียงคนเดียว ไม่จำเป็นต้องใช้อำนาจร่วมกับรองนายกเทศมนตรี ซึ่งสามารถสร้าง “ภาวะผู้นำ” ให้แก่นายกเทศมนตรีได้มากกว่านายกเทศมนตรีในรูปแบบคณะเทศมนตรี ที่นายกเทศมนตรีมาจากการเลือกของสภาเทศบาล